[pic] | EUROOPAN YHTEISÖJEN KOMISSIO |

Bryssel 27.8.2008

KOM(2008) 529 lopullinen

KOMISSION TIEDONANTO

Vuosikertomus 29 päivänä huhtikuuta 2004 annetun neuvoston asetuksen (EY) N:o 866/2004 täytäntöönpanosta ja sen soveltamisesta aiheutuneesta tilanteesta

KOMISSION TIEDONANTO

Vuosikertomus 29 päivänä huhtikuuta 2004 annetun neuvoston asetuksen (EY) N:o 866/2004 täytäntöönpanosta ja sen soveltamisesta aiheutuneesta tilanteesta

Johdanto

Liittymisasiakirjan 2 artiklan pöytäkirjan 10 mukaisesta järjestelystä 29 päivänä huhtikuuta 2004 annettu neuvoston asetus (EY) N:o 866/2004[1], jäljempänä ’vihreää linjaa koskeva asetus’, on ollut voimassa 1. toukokuuta 2004 alkaen. Siinä määritellään ehdot, joiden mukaisesti EU:n lainsäädäntöä sovelletaan tavaroiden, henkilöiden ja palvelujen liikkumiseen Kyproksen tasavallan hallituksen tosiasialliseen hallintaan kuuluvien ja siihen kuulumattomien Kyproksen tasavallan alueiden välisen linjan yli.

Tämä kertomus koskee 1. toukokuuta 2007 ja 30. huhtikuuta 2008 välistä ajanjaksoa.

1. Muutokset vihreää linjaa koskevaan asetukseen

Komission 10. huhtikuuta 2008 tekemän ehdotuksen pohjalta neuvosto hyväksyi 16. kesäkuuta 2008 vihreää linjaa koskevaa asetusta muuttavan asetuksen[2] Kyproksen saarella käytävän kaupan helpottamiseksi.

Muutosasetuksella, jonka vaikutusta tarkastellaan ensi vuoden vihreää linjaa koskevassa kertomuksessa, voidaan yleisesti poistaa tullit Kyproksen pohjoisosasta tulevilta maataloustuotteilta, kun niillä käydään kauppaa vihreän linjan yli. Lisäksi vihreän linjan ylittävien henkilöiden matkatavaroihin sisältyvien tavaroiden kokonaisarvoa nostetaan 135 eurosta 260 euroon Kyproksen turkkilaisyhteisön taloudellisen kehityksen kannustamiseksi. Tavaroita, joiden arvo on siis enintään 260 euroa, voidaan tuoda ilman tulleja, valmisteveroa ja veroja vihreän linjan yli Kyproksen tasavallan hallituksen hallinnassa oleville alueille. Tätä sääntöä ei sovelleta savukkeisiin ja alkoholiin. Muutoksilla säädellään avoimella tavalla tavaroiden väliaikaista tuontia (korkeintaan kuudeksi kuukaudeksi) Kyproksen pohjoisosasta hallituksen hallinnassa oleville alueille.

2. Täytäntöönpanotoimenpiteet

Komissio teki päätöksen 4. toukokuuta 2007 tiettyjen eläintuotteiden liikkumista Kyproksen saarella koskevien kieltojen poistamisesta neuvoston asetuksen (EY) N:o 866/2004 puitteissa ja edellytysten vahvistamisesta kyseisten tuotteiden liikkuvuudelle. Päätöksessä[3] määritellään edellytykset vihreän linjan yli käytävälle hunajan ja tuoreen kalan kaupalle.

Komissio teki 29. syyskuuta 2007 päätöksen kasvintarkastajien nimittämisestä Kyproksen tasavallan hallituksen tosiasialliseen hallintaan kuulumattomilla alueilla tehtäviä tarkastuksia varten.

Komissio teki 18. lokakuuta 2007 päätöksen riippumattomien asiantuntijoiden nimittämisestä tekemään tarkastuksia ja ottamaan näytteitä tiettyjen eläintuotteiden liikkumisen sallimiseksi vihreän linjan yli. Komission päätöksellä[4] nimitetään riippumattomia asiantuntijoita tekemään kalastusalusten tarkastuksia ja ottamaan hunajanäytteitä Kyproksen pohjoisosassa vihreän linjan yli käytävän hunajan ja tuoreen kalan kaupan sallimiseksi.

3. Vihreän linjan ylittävät henkilöt

Vihreää linjaa koskevan asetuksen 2 artiklan mukaan ” Kyproksen tasavallan on tehtävä tarkastuksia kaikille linjan ylittäville henkilöille torjuakseen kolmansien maiden kansalaisten laittoman maahanmuuton sekä havaitakseen ja ehkäistäkseen kansallista turvallisuutta ja yleistä järjestystä vaarantavat uhat. Myös ajoneuvot ja tavarat, joita [vihreän] linjan ylittävillä henkilöillä on mukanaan, on tarkastettava”, kun taas 3 artiklan mukaan ”Kyproksen tasavallan on valvottava koko linjaa tehokkaasti niin, että valvonta estää ihmisiä kiertämästä ylityspaikkojen tarkastuksia ”.

3.1. Vihreän linjan ylitykset virallisissa ylityspaikoissa

Asetus muodostaa vakaan oikeudellisen kehyksen kyproslaisten, muiden EU-kansalaisten ja kolmansien maiden kansalaisten liikkumiselle vihreän linjan yli ylityspaikoissa. Vihreän linjan yli kulki käytettävissä olevien tietojen mukaan raportointijaksolla 633 163 Kyproksen kreikkalaista (viime vuonna 788 823) hallituksen hallinnassa olevilta alueilta Kyproksen pohjoisosaan ja 1 162 739 (viime vuonna 1 348 215) Kyproksen turkkilaista ylitti linjan päinvastaiseen suuntaan[5]. Kyproksen tasavallan rikoslakiin tehtiin muutos, jonka seurauksena kaikesta omaisuuden laittomasta käytöstä tehtiin rangaistava teko (tähän viitattiin viimevuotisessa vihreää linjaa koskevassa kertomuksessa). Seurattaessa muutoksen vaikutusta Kyproksen turkkilaisten vihreän linjan ylityksiin havaittiin, että ylitysten lukumäärä on uudelleen tasaantunut).

Kuudes ylityspaikka vihreän linjan yli avattiin 3. huhtikuuta 2008 Ledra-kadulla (Lokmaci) Nikosian vanhan kaupungin keskustassa. Yli 106 500 henkilöä ylitti linjan tästä kohtaa kuukauden loppuun mennessä (joukossa oli yli 41 000 muiden kuin EU-maiden ja kolmansien maiden kansalaista).

Kyproksen tasavallan poliisivoimien (jäljempänä CYPOL) välittömästi ylityspaikoilla työskentelevän henkilöstön lukumäärää vähennettiin 61:stä (vuonna 2006) 54:ään (vuonna 2007) ennen kuin se uudelleen nostettiin 67:ään (vuonna 2008).

Ylityspaikkojen päivittäisten linjanylitysten osalta ei ilmoitettu suuremmista ongelmista. Lisäksi yhdessä näiden kahden yhteisön johtajien perustamissa teknisissä komiteoissa (taloudellisten ja kaupallisten asioiden komitea) päästiin 21. maaliskuuta 2008 sopimukseen, minkä seurauksena Kyproksen pohjoisosassa vuokrattuja autoja voidaan nyt tuoda hallituksen hallinnassa oleville alueille vihreän linjan kautta.

3.2. Vihreän linjan yli kulkeva laiton muuttoliike

Laittomasti vihreän linjan ylittävien kolmansien maiden kansalaisten määrä on jatkuvasti vakava huolenaihe. Kyproksen tasavallan viranomaisten antamien tietojen mukaan raportointijaksolla havaittujen tai kiinni otettujen laittomien siirtolaisten kokonaismäärä on yli kaksinkertaistunut (ennen 2919, nyt 5844) ja on suurempi kuin koskaan aikaisemmin.

CYPOL ilmoitti, että laittomista siirtolaisista 5710 tuli hallituksen hallinnassa oleville alueille vihreän linjan kautta, 128 tuli Ison-Britannian ja Pohjois-Irlannin yhdistyneen kuningaskunnan suvereniteettiin kuuluvan tukikohta-alueen kautta[6] ja vain 6 suoraan hallituksen hallinnassa oleville alueille. CYPOL kertoi myös, että laittomat siirtolaiset olivat pääosin seuraavista maista: Syyria (37 prosenttia), Länsiranta (16 prosenttia) ja Iran (9 prosenttia). Suuri osa laittomasti saapuvista kolmansien maiden kansalaisista hakee myöhemmin turvapaikkaa (3470)[7].

Kyproksen poliisi on arvioinut saapumisreitin hallituksen hallinnassa oleville alueille seuraavin perustein:

- asiakirjat – CYPOLin ilmoittamat luvut osoittavat, että 47 prosentilla niistä laittomista siirtolaisista, joiden kerrotaan saapuneen hallituksen hallinnassa oleville alueille vihreän linjan kautta (2683), oli joko Turkissa (33 prosenttia) tai Kyproksen turkkilaisessa osassa (13 prosenttia) saatu maahantulo- tai maastalähtöleima, Turkin myöntämä viisumi, joka on voimassa myös Kyproksen pohjoisosassa (1 prosentti) tai Pohjois-Kyproksen turkkilaisen tasavallan (TRNC) myöntämä ’viisumi’ tai ’oleskelulupa’ (0,2 prosenttia) passissaan[8];

- siirtolaisten omat lausunnot, heidän hallussaan olevat esineet, jotka yhdistävät heidät Kyproksen pohjoisosaan tai Turkkiin sekä alkuperämaahan perustuvat oletukset;

- lisätekijä oli Syyrian Latakian ja Kyproksen pohjoisosan Famagustan välinen suora lauttayhteys. Kyproksen tasavallan viranomaisten antamien tietojen mukaan 560 laittoman siirtolaisen (joista useimmat olivat Irakista tulleita palestiinalaisia) todettiin käyttäneen tätä lauttayhteyttä, jolla he välttivät matkustamisen Turkin kautta; lehdistön tiedot viittaavat siihen, että laittomia siirtolaisia kuljettavia pieniä aluksia on säännöllisesti pysäytetty.

Kyproksen tasavallan viranomaisten mukaan kaikkein haavoittuvin vihreän linjan kohta on Ison-Britannian ja Pohjois-Irlannin yhdistyneen kuningaskunnan suvereniteettiin kuuluva tukikohta-alue (SBA). SBA:n poliisi, tulli- ja maahanmuutto-osasto ja Yhdistyneen kuningaskunnan sotilaalliset voimavarat tekevät yhteistyötä laittoman siirtolaisuuden torjumiseksi. SBA:n tulli- ja maahanmuutto-osasto otti palvelukseensa 10 uutta virkamiestä, vihreällä linjalla työskentelevien operatiivisten ryhmien määrää lisättiin kolmesta viiteen, tullialalla toteutettiin lisäkoulutusta ja sen valvontaa, erilaisia teknisiä välineitä hankittiin, ja SBA:n viranomaiset jatkoivat tiedustelutietojen vaihtamista ja hyvän yhteistyön ylläpitämistä Kyproksen turkkilaisyhteisön kanssa. Viimeksi mainitun antamien tietojen mukaan 4 234:ltä kolmannen maan kansalaiselta evättiin pääsy Kyproksen pohjoisosaan vuonna 2007; vuoden 2008 neljän ensimmäisen kuukauden aikana luku oli 1 030. Vuonna 2007 pidätettiin 244 laitonta siirtolaista ja vuoden 2008 neljän ensimmäisen kuukauden aikana 150. Vuonna 2007 karkotettiin 1 155 henkilöä (Turkin kautta) ja vuoden 2008 neljän ensimmäisen kuukauden aikana 488 henkilöä.

Komissio on jatkanut rakentavaa vuoropuhelua Kyproksen tasavallan viranomaisten ja SBA:n hallinnon kanssa virkamiestasolla. Pidettiin useita kokouksia, joissa keskityttiin erityisesti vihreän linjan yli tapahtuvaan laittomaan muuttoliikkeeseen ja keskusteltiin toimenpiteistä, joihin ryhdyttäisiin lähitulevaisuudessa. Samassa yhteydessä Kyproksen tasavallan edustajat kertoivat komissiolle toimenpiteistä, joita oli toteutettu raportointijakson aikana. Näitä olivat paikallisten poliisiasemien ja pääpoliisiaseman ulkomaalais- ja maahanmuutto-osaston[9] henkilöstön ja helikopterin[10] käyttäminen vihreän linjan valvonnassa.

Kyproksen tasavalta oli raportointijaksolla haluton toteuttamaan vihreän linjan valvonnassa toimenpiteitä, jotka saattaisivat saada sen näyttämään ulkorajalta. Tietojenvaihtoa ei tapahtunut Kyproksen turkkilaisyhteisön kanssa.

Ottaen huomioon laittomien maahanmuuttajien huolestuttavan suuren määrän komissio katsoo, että Kyproksen tasavallan on vihreää linjaa koskevan asetuksen 3 artiklan mukaisesti ja SBA:n hallinnon on asetuksen 2 artiklan 5 kohdan mukaisesti merkittävästi tehostettava valvontaa vihreän linjan ylityspaikkojen välillä. Komissio suosittaa, että Kyproksen tasavalta toteuttaisi viipymättä konkreettisia toimenpiteitä täyttääkseen vihreää linjaa koskevan asetuksen mukaiset valvontavelvoitteensa. Se on myös edellytys sille, että Kypros voisi tulevaisuudessa liittyä Schengenin alueeseen. Vaikka vihreä linja ei ole ulkoraja, Kyproksen tasavallan on hoidettava valvontavelvollisuutensa hallituksen hallinnassa olevalla puolella vihreää linjaa ja samalla minimoitava tekijät, jotka haittaavat yhteyksiä kyseisten kahden yhteisön välillä.

4. Vihreän linjan ylittävät tavarat

4.1. Kaupan arvo

Komission asetuksen (EY) 1480/2004[11] 8 artiklan mukaisesti kyproksenturkkilainen kauppakamari ilmoitti kuukausittain niiden tavaroiden tyypin, määrän ja arvon, joille se oli myöntänyt saateasiakirjat.

Myös Kyproksen tasavallan viranomaiset ilmoittivat kuukausittain komissiolle vihreän linjan ylittäneiden tuotteiden tyypin, määrän ja arvon. Kuukausiraporteissa on ilmoitettu tavarat, jotka ovat saapuneet hallituksen hallinnassa oleville alueille SBA:n hallintoon kuuluvien Pergamosin ja Strovilian ylityspaikkojen kautta.

Kyproksenturkkilaisen kauppakamarin antamien raporttien mukaan niiden tavaroiden kokonaisarvo, joille raportointijaksolla myönnettiin saateasiakirjat, oli 5 471 461 euroa, kun taas kaupassa tosiasiallisesti liikkuneiden tavaroiden arvo oli noin 4 473 408 euroa[12].

Luvut osoittavat, että edelliseen raportointijaksoon verrattuna vihreän linjan ylittäneiden tavaroiden kokonaisarvo kasvoi huomattavasti. Kyproksen tasavallan ilmoitusten mukaan linjan ylittäneiden tavaroiden kauppa-arvo kasvoi lähes kolmanneksella edelliseen jaksoon verrattuna eli 3 380 805 eurosta 4 473 408 euroon. Olisi kuitenkin huomattava, että perunakaupan osuus kaupan kokonaisarvosta oli melkein 30 prosenttia ja että se oli tärkein tekijä vihreän linjan yli käytävän kaupan kasvussa[13].

Tammikuussa 2008 tavaroita kuljetettiin yli 700 000 euron arvosta vihreän linjan toiselle puolelle. Vihreää linjaa koskevan asetuksen voimaantulon jälkeen tämä on korkein kirjattu taso. Kyproksenturkkilaisten perunoiden osuus oli kaikkein suurin, sillä niiden arvo oli noin 350 000 euroa.

Vaikka asia ei kuulukaan vihreää linjaa koskevan asetuksen soveltamisalaan, voidaan todeta, että Kyproksen kauppa- ja teollisuuskamarin toimittamien lukujen mukaan hallituksen hallinnassa olevilta alueilta Kyproksen pohjoisosaan suuntautuneen kaupan arvo oli raportointijaksolla 1 015 340 euroa (josta 626 533 euroa helmi- ja huhtikuun 2008 välisenä aikana), kun se edellisellä jaksolla oli 1 027 688 euroa. Hallituksen hallinnassa olevilta alueilta Kyproksen pohjoisosaan suuntautuva kauppa siis säilyi suunnilleen samansuuruisena ja on alle neljäsosan päinvastaiseen suuntaan tapahtuneesta kaupasta[14].

Kyproksen turkkilaisyhteisö käyttää kauppajärjestelmää, jossa otetaan periaatteessa huomioon vihreää linjaa koskevassa asetuksessa säädetyt rajoitukset. Esimerkiksi asetuksen 6 artiklan 1 kohta huomioidaan siten, että hallituksen hallinnassa olevilta alueilta Kyproksen pohjoisosaan matkustavien ja vihreän linjan ylittävien henkilöiden matkatavaroihin kuuluvat tavarat vapautetaan liikevaihto-, valmiste- ja muista veroista, jos on kyse muusta kuin kaupallisesta maahantuonnista ja tavaroiden kokonaisarvo on enintään 135 euroa. Tätä ei aina sovelleta yhdenmukaisesti. Esimerkiksi syksyllä 2007 hallituksen hallinnassa olevilla alueilla ostoksia tekevät Kyproksen turkkilaiset kohtasivat suuria ongelmia viedessään ostoksiaan vihreän linjan yli, ja kyproksenturkkilaisia perunanviljelijöitä kiellettiin tuomasta siemenperunaa kyproksenkreikkalaisilta kauppiailta.

4.2. Tavaratyypit

Tavaratyyppejä koskevat numerotiedot osoittavat, että hallituksen hallinnassa oleville alueille saapui vihreän linjan yli vain vähän uusia kauppatavaroita. Kuten edelliselläkin jaksolla vihannekset, puutuotteet ja huonekalut muodostivat pääosan kaupasta[15].

Raportointijakson aikana käyty kauppa vihreän linjan yli oli kolmea poikkeusta lukuun ottamatta saaren sisäistä kauppaa. Toukokuussa 2007 kaksi kupari- ja alumiiniromulähetystä ylitti linjan, ja ne laivattiin myöhemmin Yhdistyneeseen kuningaskuntaan, ja helmikuun 2008 alussa pieni sitrushedelmälähetys ylitti linjan, ja se lennätettiin sitten pantavaksi näytteille messuille Saksaan. Joulukuussa 2005 lähetetyn ”Cyprus Delights” -makeislähetyksen ja yhden alumiiniromulähetyksen jälkeen nämä lähetykset olivat ainoat tunnetut tapaukset, joissa tuotteet vihreän linjan ylitettyään olivat kohteena toisen jäsenvaltion kanssa toteutetussa yhteisön sisäisessä liiketoimessa. Oletettavasti kyproksenturkkilaisia perunoita, jotka alun perin oli tarkoitettu kulutukseen Kyproksella, pakattiin uudestaan hallituksen hallinnassa olevilla alueilla ja myytiin ulkomailla.

4.3. Sääntöjenvastaisuudet

Toukokuun 2007 jälkeen on raportoitu kymmenestä sääntöjenvastaisesta tapauksesta, joissa tavaroiden ei sallittu ylittää vihreää linjaa. Syynä sille, ettei tavaroiden sallittu ylittää vihreää linjaa, oli mm. se, että tavarantoimittaja kieltäytyi maksamasta asianmukaisia tulleja, tuotteita ei ollut merkitty vaatimusten mukaisesti, vihannesten todettiin olevan ihmisruoaksi kelpaamattomia sekä se, ettei saateasiakirjoja esitetty.

Näiden välittömästi vihreällä linjalla esiintyneiden sääntöjenvastaisuuksien lisäksi nimitetyt kasvintarkastajat havaitsivat EU:sta peräisin olevilla siemenperunoilla väärennettyjä kasvipasseja. Kaikki näistä siemenperunoista kasvatetut perunat joutuivat vientikieltoon eurooppalaisten kuluttajien suojelemiseksi.

4.4. Tavaroiden liikkumisen myönteinen kehitys

Raportointijaksolta on aiheellista mainita joitakin myönteisiä toimia, joilla on vähitellen poistettu vihreän linjan yli käytävää kauppaa rajoittaneita esteitä: Erityisesti näihin toimiin kuuluvat:

- kolmen kamarin (Kyproksen kauppa- ja teollisuuskamari, kyproksenturkkilainen kauppakamari ja kyproksenturkkilainen teollisuuskamari CTCI) jatkuvat pyöreän pöydän kokoukset.

- Kyproksen tuottajaverkosto (Kyproksen turkkilaisten ja Kyproksen kreikkalaisten tuottajien verkosto), joka perustettiin tavoitteena lisätä yhteistyötä ja antaa teknistä apua, koulutusta ja neuvontaa vihreän linjan yli käytävän kaupan esteiden vähentämiseksi, järjesti seminaareja linjan kummallakin puolella, käynnisti molempia yhteisöjä koskevan tutkimuksen ja on käynnistämässä vuorovaikutteisen internet-sivuston. Se myös toteutti yritysten välisiä kokouksia eri tuotealueilla. Myös tällä hankkeella, joka sai hiljattain rahoitusta Yhdysvaltojen UNDP-ACT-ohjelmasta, pyritään tehostamaan edellä mainittujen kamarien keskinäistä yhteistyötä.

- Tavaroiden tilapäinen kuljetus vihreän linjan yli oli ongelmallista, kuten edelliselläkin raportointijaksolla. Nämä vaikeudet voitetaan vihreää linjaa koskevan asetuksen muutoksilla[16].

- Komissio on saanut erityisesti perunalähetysten yhteydessä kyproksenturkkilaisilta kaupan alan toimijoilta joitakin valituksia vihreän linjan ylittävien tavaroiden tulliselvityksissä ilmenneistä viivästyksistä. Nämä valitukset on käsitelty samanaikaisesti Kyproksen tasavallan toteuttamien toimenpiteiden kanssa.

- Syyskuusta 2007 alkaen yli 2878 tonnia perunoita, joiden arvo on yli 1 318 480 euroa, kuljetettiin vihreän linjan yli (yksinomaan) kulutusta varten hallituksen hallinnassa oleville alueille ilman suurempia ongelmia. SBA:n hallinto on sopinut käytännön järjestelyistä Kyproksen tasavallan kanssa kasvien terveystarkastusten suorittamiseksi. Tämä näyttää toimivan tyydyttävällä tavalla.

4.5. Jäljellä olevat tavaroiden liikkumista vaikeuttavat esteet ja ongelmat

Edellä kuvatusta myönteisestä kehityksestä huolimatta vihreän linjan yli käytävää kauppaa vaikeuttavat yhä monet esteet.

Kyproksenturkkilaiset hyötyajoneuvot, erityisesti kuorma-autot ja linja-autot, eivät voi edelleenkään liikkua vapaasti koko saarella. Kyproksen tasavalta ei hyväksy Kyproksen turkkilaisyhteisön myöntämiä hyötyajoneuvojen katsastustodistuksia[17] ja ammattiajokortteja[18] (se hyväksyy kuitenkin henkilöautojen katsastustodistukset). Hallitus on tehnyt lakialoitteen helpottaakseen kyproksenturkkilaisten kuorma-autojen tavarakuljetuksia vihreän linjan yli. Parlamentti ei ole tehnyt asiassa päätöstä edellisen eikä kuluvan vaalikauden aikana kyproksenkreikkalaisten kuorma-autonkuljettajien järjestön vastustuksen vuoksi. Sen sijaan hallitus ehdotti, että kyproksenturkkilaiselle valtiosta riippumattomalle järjestölle (KAR-IS) annettaisiin oikeus myöntää katsastustodistuksia hallituksen puolesta. Kyproksen turkkilaisyhteisö ei tarttunut tähän ehdotukseen eikä myöskään hallituksen toiseen ehdotukseen, että se yhteistyössä Kyproksen kauppa- ja teollisuuskamarin kanssa auttaisi kyproksenturkkilaisia kuorma-autojen ja bussien kuljettajia hankkimaan tavanomaiset katsastustodistukset. Molemminpuolinen suurempi joustavuus tehostaisi vihreän linjan yli tehtävää yhteisöjen välistä taloudellista yhteistyötä.

Kyproksenturkkilaiset kauppiaat kertoivat edelleen vaikeuksista saada tuotteitaan valintamyymälöiden hyllyille ja mainostaa tuotteitaan ja palveluitaan lehdissä hallituksen hallinnassa olevilla alueilla. Tässä yhteydessä on huomattava, että Kyproksen turkkilaisten osallistuminen Kyproksen kansainvälisille messuille on vähentynyt tasaisesti: vuonna 2005 messuille osallistui 53 kyproksenturkkilaista kaupan alan toimijaa, vuonna 2006 heitä osallistui 16 ja viime vuonna vain 3. Tänä vuonna mukana ei ollut lainkaan kyproksenturkkilaisia osallistujia.

Tavaroiden salakuljetus vihreän linjan yli on edelleen laajamittaista. Erityisen vaikeaa on valvoa Pergamosin kylässä tai lähellä sitä olevia useita epävirallisia ylityspaikkoja (kylä sijaitsee osittain SBA:n hallintoalueella ja osittain Kyproksen pohjoisosassa), joita paikalliset asukkaat ja maanviljelijät käyttävät, samoin kuin puskurivyöhykkeellä sijaitsevan Pylan kylän kyproksenturkkilaisen väestön perinteisiä tavarahankintoja (vihreää linjaa koskevan asetuksen 4 artiklan 10 kohta). Tavaroiden salakuljetusongelma korostaa sitä, että Kyproksen tasavallan hallituksen on panostettava vihreän linjan tehokkaaseen valvontaan, ja SBA:n hallinnon on valvottava tehokkaasti Pylan kylän kyproksenturkkilaiselle väestölle toimitettavien tavaroiden luonnetta ja määrää.

4.6. Kaupan helpottaminen

Tiettyjen tuotteiden kaupan helpottamiseksi on toteutettu seuraavat toimenpiteet:

Perunat

Tammikuussa 2008 komissio järjesti yhdessä kyproksenturkkilaisen kauppakamarin kanssa seminaarin, jonka tavoitteena oli tiedottaa kyproksenturkkilaisille kauppiaille vihreän linjan yli käytävän kaupan edellyttämästä perunoiden kirjaamisesta.

Vaikka perunoista ei kanneta tullia, kussakin kuorma-autossa on oltava komission asetuksen (EY) N:o 1480/2004[19] liitteen III mukaisesti riippumattoman kasvintarkastajan antama kasvintarkastuskertomus. Helpottaakseen vihreän linjan yli käytävää perunoiden kauppaa komissio varmisti, että kyseiset asiantuntijat olivat paikalla keskeytyksettä koko pääsatokauden (huhtikuun puolivälistä kesäkuun puoliväliin). Muina aikoina varmistettiin, että he ovat käytettävissä muutaman työpäivän kuluessa (tähän mennessä kaikki kasvintarkastajan läsnäoloa koskevat Kyproksen turkkilaisten pyynnöt pystyttiin täyttämään).

Komissio on nimittänyt ylimääräisiä riippumattomia kasvintarkastajia, koska tällaista palvelua on viime aikoina pyydetty.

Sitrushedelmät

Helmikuun 2008 alussa pieni sitrushedelmälähetys ylitti vihreän linjan, ja se lennätettiin sitten pantavaksi näytteille messuille Saksaan. Komission useista eri jäsenvaltioista nimeämät riippumattomat asiantuntijat suorittivat taas vuotuisen sadonkorjuuta edeltävän tarkastuksen syksyllä 2007 ja saivat samat myönteiset tulokset kuin edellisissä tarkastuksissa.

Hunaja ja kala

Kuten edellä todettiin, komissio teki 4. toukokuuta 2007 päätöksen[20] tuoreen kalan ja hunajan liikkumista Kyproksen saarella koskevien kieltojen poistamisesta neuvoston asetuksen (EY) N:o 866/2004 puitteissa ja edellytysten vahvistamisesta kyseisten tuotteiden liikkuvuudelle.

Komissio nimesi riippumattomia jäsenvaltioiden asiantuntijoita, jotka komission päätöksen liitteen I ja II mukaisesti tarkastivat kyproksenturkkilaisia kalastusaluksia ja ottivat hunajan tuotantoketjusta hunajanäytteitä EU:n laboratorioissa myöhemmin tehtäviä analyysejä varten.

5. Päätelmät

Vihreää linjaa koskeva asetus muodostaa edelleen vakaan oikeusperustan vihreän linjan päivittäin ylityspaikoilta ylittävien kyproslaisten ja muiden EU-kansalaisten vapaalle liikkuvuudelle. Uusi jalankulkijoille tarkoitettu ylityspaikka Ledra-kadulla (Lokmaci) Nikosian vanhan kaupungin keskustassa helpottaa edelleen ihmistenvälisiä yhteyksiä näiden kahden yhteisön välillä.

Laittomasti vihreän linjan ylittävien kolmansien maiden kansalaisten määrä on kuitenkin edelleen vakava huolenaihe. Raportointijaksolla havaittujen (tai pidätettyjen) laittomien siirtolaisten lukumäärä kaksinkertaistui ja saavutti tähän mennessä korkeimman tason. Komissio katsoo, että Kyproksen tasavallan ja SBA:n hallinnon suorittama vihreän linjan valvonta ylityspaikkojen välillä vaatii välitöntä vahvistusta. Kyproksen tasavalta on kuitenkin haluton toteuttamaan vihreän linjan valvonnassa toimenpiteitä, jotka saattaisivat saada vihreän linjan näyttämään ulkorajalta.

Ilmoitetut luvut osoittavat, että edelliseen raportointijaksoon verrattuna vihreän linjan ylittäneiden tavaroiden kokonaisarvo kasvoi huomattavasti. Kyproksen tasavallan viranomaisten ilmoitusten mukaan linjan ylittäneiden tavaroiden kauppa-arvo kasvoi lähes kolmanneksella edelliseen jaksoon verrattuna eli 3 380 805 eurosta 4 473 408 euroon. Olisi kuitenkin huomattava, että perunakaupan osuus oli melkein 30 prosenttia.

Vihreän linjan yli käytävä kauppa on edelleen varsin vähäistä asetuksen rajoitetun soveltamisalan vuoksi. Tällä raportointijaksolla otettiin käyttöön vain muutamia uusia tuotteita. Vain kolmessa tapauksessa vihreän linjan yli vietiin tavaroita, jotka sen jälkeen kuljetettiin toiseen jäsenvaltioon yhteisön sisäisessä kaupassa.

Tavaroiden liikkuvuudessa on tapahtunut konkreettisia myönteisiä muutoksia. Monet ilmoitetut tapaukset kuitenkin vahvistavat, että vihreän linjan yli käytävän kaupan kehitykselle on vielä paljon esteitä. Kyproksenturkkilaiset hyötyajoneuvot, erityisesti kuorma-autot ja linja-autot, eivät voi edelleenkään liikkua vapaasti koko saarella, koska kompromissiratkaisut on joko hylätty tai jompikumpi yhteisö on niitä viivyttänyt. Kyproksenturkkilaiset kauppiaat kertoivat edelleen vaikeuksista saada tuotteitaan valintamyymälöiden hyllyille ja mainostaa tuotteitaan ja palveluitaan lehdissä hallituksen hallinnassa olevilla alueilla. Tavaroiden salakuljetus vihreän linjan yli näyttää edelleen olevan laajamittaista.

Komissio on toteuttanut erilaisia toimenpiteitä helpottaakseen vihreän linjan yli käytävää kauppaa. Tämä koskee erityisesti perunoiden, sitrushedelmien, hunajan ja kalan kauppaa.

Komission loppupäätelmä on, että vihreää linjaa koskeva asetus muodostaa edelleen käyttökelpoisen perustan, joka mahdollistaa tavaroiden ja henkilöiden siirtymisen Kyproksen tasavallan hallituksen hallinnassa oleville alueille. Komissio seuraa edelleen asetuksen täytäntöönpanoa.

[1] EUVL L 161, 30.04.2004, s. 128. Asetus sellaisena kuin se on viimeksi muutettuna neuvoston asetuksella (EY) N:o 587/2008 (EUVL L 163, 24.6.2008, s. 1).

[2] EUVL L 163, 24.6.2008, s. 1. Neuvoston asetus (EY) N:o 587/2008, annettu 16 päivänä kesäkuuta 2008, liittymisasiakirjan pöytäkirjassa 10 olevan 2 artiklan mukaisesta järjestelystä annetun asetuksen (EY) N:o 866/2004, jossa säädetään Kyproksen vihreän linjan ylittäviin tavaroihin, palveluihin ja henkilöihin sovellettavista säännöistä, muuttamisesta.

[3] Komission päätös 2007/330/EY, tehty 4. toukokuuta 2007 (EUVL L 123, 12.5.2007, s. 30).

[4] Komission päätös K(2007) 4666, tehty 18. lokakuuta.

[5] Kyproksen tasavallan viranomaisten mukaan Kyproksen kreikkalaisten paluuta hallituksen hallinnassa oleville alueille ja Kyproksen turkkilaisten paluuta Kyproksen pohjoisosaan ei tilastoida (ks. liite VII). Näihin lukuihin eivät kuitenkaan sisälly henkilöt, jotka käyttävät Pergamosin ja Strovilian ylityspaikkoja, jotka ovat Ison-Britannian ja Pohjois-Irlannin yhdistyneen kuningaskunnan suvereniteettiin kuuluvien alueiden hallinnon alaisia.

[6] Jäljempänä ’SBA’.

[7] Ks. liite VI.

[8] Ks. liitteet VI ja VIII.

[9] Kaiken kaikkiaan vähintään 110 henkilötyötuntia päivää kohden käytettiin vihreän linjan vartiointiin ylityspaikkojen välillä (tähän osallistui 241 virkamiestä mukaan luettuina paikallisia poliisivoimia). Tässä ei näytä tapahtuneen kasvua edelliseen raportointijaksoon verrattuna.

[10] Raportointijaksolla yksi helikopteri lensi vihreällä linjalla partiointilentoja yhteensä 90 tuntia.

[11] Komission asetus (EY) N:o 1480/2004, annettu 10 päivänä elokuuta 2004 (EUVL L 272, 20.8.2004, s. 3).

[12] Ks. liitteet I, II ja III.

[13] Katso jäljempänä 4.4 kohta.

[14] Tilastot luottokorttikuluista viittaavat kuitenkin siihen, että Kyproksen turkkilaiset käyttivät valintamyymälöissä ja muissa kaupoissa hallituksen hallinnassa olevilla alueilla useita miljoonia euroja.

[15] Ks. liitteet IV ja V.

[16] Ks. kohta 2 edellä.

[17] Kaikki kyproksenturkkilaiset kuorma-autot, joiden enimmäisbruttopaino on yli 3,5 tonnia.

[18] Kaikki kyproksenturkkilaiset kuorma-autot, joiden enimmäisbruttopaino on vähintään 7,5 tonnia.

[19] Komission asetus (EY) N:o 1480/2004, annettu 10 päivänä elokuuta 2004 (EUVL L 272, 20.8.2004, s. 3).

[20] Komission päätös 2007/330/EY, tehty 4. toukokuuta 2007 (EUVL L 123, 12.5.2007, s. 30).